Sõle tänava korter on mõnus ja jõuluehtes, laud on lookas kommidest, puuviljadest ja piparkookidest. Aastatetaguste maffiasõdade ajal võttis pommiplahvatus eridemineerija Arne Lokilt silmad ja käed, nüüd sai ta uued proteesid ja püüab elada nagu tavalised inimesed. "Mõtlemises on kõik kinni," rõhutab ta.
#000000
Avatud planeeringuga korteris ei lase miski aimata, et seal elab inimene, kes ei näe ja kelle käed lõpevad umbes 15 cm allpool küünarnukki. Arne paistab olevat heas tujus, kutsub kööginurka, kus abikaasa Natalja teed valab. Samas kõrval on puur viie lärmava viirpapagoiga. Puuriski on kelluke ja jõulukaunistus. "Vanalinnud on teises toas ja varsti peaks veel paar lindu kooruma," räägib Arne. "Neile ei müüda kahjuks apteegis rasedusevastaseid tablette."
#000001
Millega Arne oma ohtrat vaba aega sisustab? Väga palju kuulab ta muusikat, nii klassikalist kui kergemat, eriti rokkmuusikat tegevaid bände. "Mul on täitsa arvestatav plaadikogu, käime kontsertidel. Püüan elada täisväärtuslikku elu. Vahel õnnestub see rohkem, vahel vähem," lausub Lokk mõtlikult.
#000009
Endistest kolleegidest sõbrad on tema elus tähtsal kohal. "Käin nendega tihedalt läbi. Kui abi peaks tarvis olema, võin helistada iga kell, ja poisid on kümne minutiga kohal." Et Arne on pimedana korduvalt rahaasjus ärakasutamise ohvriks langenud, siis on ta nüüd äärmiselt ettevaatlik ja toonitab lähedaste inimeste tähtsust. Nataljale viidates ütleb, et nüüd on tal inimene, keda usaldab.
#000010
Aastate jooksul väga palju aega haiglates mööda saatnud mees on peaaegu leppinud mõttega, et ta enam kunagi ei näe, kuid mingi väike lootus on kõigest hoolimata alles. "Tohtrid on minu asjaga kursis ja võtavad uute võimaluste avanedes ühendust. Mingi väike lootus on alles. Aga valmis tuleb olla ka selleks, et ma ei näe enam kunagi," ütleb Arne. Sõbrad hoiavad teda kursis teaduse viimaste saavutustega, loevad ja uurivad internetist ning kui midagi nägemise kohta leiavad, siis tulevad ja räägivad.
#000011
Maffiasõda: pomm oli auto all
#000014
Päästeameti eridemineerija Arne Lokk sai üliraskelt vigastada 1995. aasta 28. detsembri õhtul, kui Tallinnas Tõnismäel Veetorni tänavale pargitud Mercedes-Benz 300 parema esitiiva all plahvatas lõhkeseadeldis. Tolle autoga sõitis sel ajal siinses allilmas tuntud Daniel Mäng ja see oli kolmas katse pommiga temalt elu võtta.
#000015
Pommi leidis maja ette sõitnud valvur, kelle auto tuled juhtusid lõhkeseadeldist valgustama. Seadeldis oli Mercedese parema esitiiva all ja demineerijad püüdsid seda veekahuriga kahjutuks teha. Toona 24aastane Arne Lokk läks pärast kahurilasku seadeldist paljakäsi ja erivarustuseta uurima, ja just siis kõmatas plahvatus, mille tugevus on võrreldav 400 grammi trotüüli plahvatamisega. Spetsialistide arvates oli pommi valmistanud asjatundja.
#000016
Allilmategelane pääses Loki tervise hinnaga küll seekord surmast, ent vähem kui aasta pärast lasti Mäng siiski maha. Tema auto alla pommi pannud tegelane aga jäigi leidmata.
#000018